				|

		52015PC0096

			Prijedlog ODLUKE VIJEĆA o potpisivanju, u ime Europske unije, i privremenoj primjeni Sporazuma između Europske unije i Svete Lucije o ukidanju viza za kratkotrajni boravak /* COM/2015/096 final - 2015/0049 (NLE) */

			   	OBRAZLOŽENJE
1.           POLITIČKI I PRAVNI
KONTEKST
U Uredbi
Vijeća (EZ) br. 539/2001[1]
navode se treće zemlje čiji državljani moraju imati vizu pri prelasku
vanjskih granica država članica i zemlje čiji su državljani izuzeti
od tog zahtjeva. Uredba (EZ) br. 539/2001 primjenjuje se u svim državama
članicama, osim Irske i Ujedinjene Kraljevine.
Uredbom (EU)
br. 509/2014 Europskog parlamenta i Vijeća[2] izmijenjena je Uredba
(EZ) br. 539/2001 tako što je 19 zemalja prebačeno u Prilog II. u
kojem se navodi popis trećih zemalja čiji su državljani izuzeti od
obveze posjedovanja vize. Tih su 19 zemalja sljedeće: Dominika, Grenada,
Kiribati, Kolumbija, Maršalovi Otoci, Mikronezija, Nauru, Palau, Peru, Sveta
Lucija, Sveti Vincent i Grenadini, Samoa, Salomonovi Otoci, Timor-Leste, Tonga,
Trinidad i Tobago, Tuvalu, Ujedinjeni Arapski Emirati i Vanuatu. Uz
upućivanja na svaku od tih zemalja u Prilogu II. navedena je sljedeća
bilješka: „izuzeće od obveze posjedovanja vize primjenjuje se od dana
stupanja na snagu sporazuma o izuzeću od obveze posjedovanja vize koji se
treba sklopiti s Europskom unijom”.
Uredba (EU)
br. 509/2014 donesena je 20. svibnja 2014. te je stupila na snagu 9.
lipnja 2014. U srpnju 2014. Komisija je dostavila Vijeću preporuku da je
ovlasti za početak pregovora o sporazumima o ukidanju viza sa svakom od
sljedećih 17 zemalja: Dominikom, Grenadom, Kiribatima, Maršalovim Otocima,
Mikronezijom, Nauruom, Palauom, Svetom Lucijom, Svetim Vincentom i Grenadinima,
Samoom, Salomonovim Otocima, Timor-Lesteom, Tongom, Trinidadom i Tobagom,
Tuvaluom, Ujedinjenim Arapskim Emiratima i Vanuatuom[3]. Vijeće je 9.
listopada 2014. dostavilo pregovaračke smjernice Komisiji.
U skladu s uvodnom
izjavom 5. Uredbe (EU) br. 509/2014 i zajedničkom izjavom izdanom u
trenutku donošenja, na Kolumbiju i Peru primjenjuje se poseban postupak kojim
se zahtijeva daljnje ocjenjivanje njihova ispunjavanja odgovarajućih
kriterija, prije nego što Komisija može dostaviti Vijeću preporuke za
odluke o odobrenju otvaranja pregovora o sporazumima o ukidanju viza s tim
dvjema zemljama. Stoga one nisu uključene u navedenu preporuku
Vijeću.
Pregovori o sporazumu o ukidanju viza sa
Svetom Lucijom i četiri druge karipske zemlje započeli su
12. studenoga 2014. u Bruxellesu. Tijekom tog sastanka mogao se revidirati
cijeli tekst nacrta i postignut je dogovor o većini njegovih aspekata.
Predstavnici karipskih zemalja inzistirali su međutim na pojašnjavanju
određenih odredbi u članku 6. stavku 2. točki (c), članku
8. stavku 1. i članku 8. stavku 4. Nakon nekoliko naknadnih neformalnih
razgovora, Komisija je prihvatila manje izmjene tih članaka. Glavni su
pregovarači parafirali sporazum 11. prosinca 2014.
Države članice obaviještene su tijekom
sastanka Radne skupine za vize u okviru Vijeća koji je održan
21. studenoga 2014.
Sa strane Unije, pravna je osnova sporazuma
članak 77. stavak 2. točka (a) Ugovora o funkcioniranju Europske
unije (UFEU), u vezi s njegovim člankom 218.
Priloženi
prijedlog predstavlja pravni instrument za potpisivanje sporazuma. Vijeće
o tome odlučuje kvalificiranom većinom.
Uzimajući u
obzir činjenicu da će Sveta Lucija brzo moći dovršiti svoj
interni postupak ratifikacije te dugo vremensko razdoblje koje je proteklo
otkada je Komisija prvi puta predložila izuzeće državljana Svete Lucije od
obveze posjedovanja vize (u studenome 2012.), prijedlogom odluke o potpisivanju
utvrđuje se privremena primjena sporazuma od datuma njegova potpisivanja u
skladu s člankom 218. stavkom 5. UFEU-a. Uzimajući u obzir
da je prije sklapanja sporazuma potrebna suglasnost Europskog parlamenta,
Komisija će obavijestiti Europski parlament o privremenoj primjeni
sporazuma.
2.           ISHOD PREGOVORA
Komisija smatra da
su ciljevi koje je Vijeće postavilo u svojim pregovaračkim
smjernicama postignuti i da je nacrt sporazuma o ukidanju viza prihvatljiv za
Uniju.
Njegov
konačan sadržaj može se sažeti kako slijedi:
Svrha
Sporazumom se građanima Europske unije i
državljanima Svete Lucije omogućava boravak bez vize na državnom
području druge ugovorne stranke od najviše 90 dana u bilo kojem razdoblju
od 180 dana.
Kako bi se osiguralo jednako postupanje prema
svim građanima EU-a, u sporazum je uključena odredba prema kojoj
Sveta Lucija može suspendirati primjenu sporazuma ili ga otkazati samo u odnosu
na sve države članice Europske unije te da i Unija može suspendirati
primjenu sporazuma ili ga otkazati samo u odnosu na sve države članice.
Posebni položaj
Ujedinjene Kraljevine i Irske prikazan je u preambuli.
Područje primjene
Ukidanjem viza obuhvaćene su sve
kategorije osoba (nositelji obične, diplomatske, službene i posebne
putovnice) čija svrha putovanja ne uključuje obavljanje plaćene
aktivnosti. Svaka država članica i Sveta Lucija mogu za tu kategoriju
uvesti obvezu posjedovanja vize za državljane druge stranke u skladu s
primjenjivim pravom Unije ili nacionalnim pravom. Kako bi se osigurala
usklađena provedba, sporazumu je priložena zajednička izjava o
tumačenju kategorije osoba koje putuju u svrhu obavljanja plaćene
aktivnosti.
Trajanje boravka
Sporazumom se građanima Europske unije i
državljanima Svete Lucije omogućava boravak bez vize na državnom
području druge ugovorne stranke od najviše 90 dana u bilo kojem razdoblju
od 180 dana. Zajednička izjava o tumačenju tog razdoblja od 90 dana
priložena je sporazumu.
Sporazumom se uzima u obzir položaj država
članica koje još ne primjenjuju u cijelosti schengensku pravnu
stečevinu. Sve dok nisu dio schengenskog prostora bez unutarnjih granica,
ukidanjem viza državljani Svete Lucije stječu pravo boravka od 90 dana u
bilo kojem razdoblju od 180 dana na državnom području svake od tih država
članica (Bugarske, Hrvatske, Cipra i Rumunjske), neovisno o razdoblju
izračunatom za cijeli schengenski prostor.
Teritorijalna primjena
Sporazum sadržava odredbe o njegovoj
teritorijalnoj primjeni: u slučaju Francuske i Nizozemske, ukidanjem viza
državljani Svete Lucije imali bi pravo na boravak samo na europskim
područjima tih država članica.
Izjave
Sporazumu su
priložene i druge zajedničke izjave:
– o potpunom
širenju informacija o sadržaju i posljedicama sporazuma o ukidanju viza i
povezanim pitanjima, kao što su uvjeti ulaska, i
– o pridruživanju
Norveške, Islanda, Švicarske i Lihtenštajna provedbi, primjeni i razvoju
schengenske pravne stečevine.
3.           ZAKLJUČCI
Imajući na
umu navedene rezultate, Komisija predlaže Vijeću da
–
odluči o potpisivanju sporazuma u ime Unije i
ovlasti predsjednika Vijeća da odredi osobu ili osobe koje će biti
ovlaštene za potpisivanje sporazuma u ime Unije;
–
odobri privremenu primjenu sporazuma do njegova
stupanja na snagu.
2015/0049 (NLE)
Prijedlog
ODLUKE VIJEĆA
o potpisivanju, u ime Europske unije, i
privremenoj primjeni Sporazuma između Europske unije i Svete Lucije o
ukidanju viza za kratkotrajni boravak
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 77. stavak 2. točku (a) u
vezi s njegovim člankom 218. stavkom 5.,
uzimajući u obzir prijedlog Komisije,
budući da:
(1)       Uredbom (EU) br. 509/2014 Europskog parlamenta i
Vijeća[4]
upućivanje na Svetu Luciju prebačeno je iz Priloga I. u Prilog II.
Uredbi Vijeća (EZ) br. 539/2001[5].

(2)       Uz upućivanje na tu
zemlju navedena je sljedeća bilješka: „izuzeće od obveze posjedovanja
vize primjenjuje se od dana stupanja na snagu sporazuma o izuzeću od obveze
posjedovanja vize koji se treba sklopiti s Europskom unijom”.
(3)       Vijeće je odlukom od 9.
listopada 2014. ovlastilo Komisiju da pregovara o sporazumu između
Europske unije i Svete Lucije o ukidanju viza za kratkotrajni boravak.
(4)       Pregovori o sporazumu
započeli su 12. studenoga 2014.
(5)       Sporazum, koji je parafiran
11. prosinca 2014. razmjenom pisama, trebalo bi potpisati, a
priložene bi izjave trebalo odobriti. Sporazum bi se trebao primjenjivati
privremeno, do završetka postupaka za njegovo formalno sklapanje.
(6)       U skladu s Protokolom o
stajalištu Ujedinjene Kraljevine i Irske s obzirom na područje slobode,
sigurnosti i pravde i Protokolom o schengenskoj pravnoj stečevini
uključenoj u okvir Europske unije, koji su priloženi Ugovoru o Europskoj
uniji i Ugovoru o funkcioniranju Europske unije, te potvrđujući da se
odredbe Sporazuma ne primjenjuju na Ujedinjenu Kraljevinu i Irsku,
ODLUČILO JE:
Članak 1.
Potpisivanje Sporazuma između Europske
unije i Svete Lucije o ukidanju viza za kratkotrajni boravak (dalje u tekstu
Sporazum) odobrava se u ime Unije, podložno njegovu sklapanju.
Tekst Sporazuma priložen je ovoj Odluci.
Članak 2.
Izjave priložene ovoj Odluci odobravaju se u
ime Unije.
Članak 3.
Ovime se ovlašćuje predsjednika
Vijeća da odredi osobu ili osobe koje će biti ovlaštene za
potpisivanje Sporazuma u ime Unije, podložno njegovu sklapanju.
Članak 4.
Sporazum se privremeno primjenjuje od datuma
njegova potpisivanja do završetka postupaka za njegovo sklapanje.
Sastavljeno u Bruxellesu
                                                                       Za
Vijeće
                                                                       Predsjednik
[1]               Uredba Vijeća (EZ) br. 539/2001 od 15. ožujka
2001. o popisu trećih zemalja čiji državljani moraju imati vizu pri
prelasku vanjskih granica i zemalja čiji su državljani izuzeti od tog
zahtjeva, SL L 81, 21.3.2001., str. 1.
[2]               Uredba (EU) br. 509/2014 Europskog parlamenta i
Vijeća od 15. svibnja 2014. o izmjeni Uredbe Vijeća (EZ)
br. 539/2001 o popisu trećih zemalja čiji državljani moraju
imati vizu pri prelasku vanjskih granica i zemalja čiji su državljani
izuzeti od tog zahtjeva, SL L 149, 20.5.2014., str. 67.
[3]               COM (2014) 467, 17.7.2014.
[4]               Uredba (EU) br. 509/2014 Europskog parlamenta i
Vijeća od 15. svibnja 2014. o izmjeni Uredbe Vijeća (EZ)
br. 539/2001 o popisu trećih zemalja čiji državljani moraju
imati vizu pri prelasku vanjskih granica i zemalja čiji su državljani
izuzeti od tog zahtjeva, SL L 149, 20.5.2014., str. 67.
[5]               Uredba Vijeća (EZ) br. 539/2001 od 15. ožujka
2001. o popisu trećih zemalja čiji državljani moraju imati vizu pri
prelasku vanjskih granica i zemalja čiji su državljani izuzeti od tog
zahtjeva, SL L 81, 21.3.2001., str. 1.
PRILOG
Prijedlogu Odluke Vijeća
o potpisivanju, u ime Unije, i
privremenoj primjeni Sporazuma između Europske unije i Svete Lucije o
ukidanju viza za kratkotrajni boravak
SPORAZUM
između Europske unije i Svete Lucije o ukidanju
viza za kratkotrajni boravak
EUROPSKA UNIJA, dalje u tekstu „Unija”, i
SVETA LUCIJA, dalje u tekstu zajednički
„ugovorne stranke“,
U CILJU daljnjeg razvoja prijateljskih odnosa
između ugovornih stranaka i u želji olakšanja putovanja osiguranjem ulaska
i kratkotrajnog boravka bez viza za svoje građane,
UZIMAJUĆI U OBZIR Uredbu (EU)
br. 509/2014 Europskog parlamenta i Vijeća od 15. svibnja 2014. o
izmjeni Uredbe Vijeća (EZ) br. 539/2001 o popisu trećih zemalja
čiji državljani moraju imati vizu pri prelasku vanjskih granica i zemalja
čiji su državljani izuzeti od tog zahtjeva, među ostalim,
premještanjem 19 trećih zemalja, uključujući Svetu Luciju, na
popis trećih zemalja čiji su državljani izuzeti od obveze
posjedovanja vize za kratkotrajni boravak u državama članicama Europske unije
(EU),
IMAJUĆI NA UMU da se u članku 1.
Uredbe (EU) br. 509/2014 navodi da se za tih 19 zemalja izuzeće od
obveze posjedovanja vize primjenjuje od dana stupanja na snagu sporazuma o
izuzeću od obveze posjedovanja vize koji se zaključuje s Europskom
unijom,
ŽELEĆI zaštititi načelo jednakog
postupanja prema svim građanima EU-a,
UZIMAJUĆI U OBZIR da osobe koje putuju u
svrhu obavljanja plaćene aktivnosti tijekom svojeg kratkotrajnog boravka
nisu obuhvaćene ovim Sporazumom pa se stoga na tu kategoriju nastavljaju
primjenjivati mjerodavna pravila prava Unije i nacionalni propisi država
članica te nacionalni propisi Svete Lucije o obvezi posjedovanja vize ili
o izuzeću od te obveze i o pristupu zapošljavanju,
UZIMAJUĆI U OBZIR Protokol o stajalištu
Ujedinjene Kraljevine i Irske s obzirom na područje slobode, sigurnosti i
pravde i Protokol o schengenskoj pravnoj stečevini uključenoj u okvir
Europske unije, koji su priloženi Ugovoru o Europskoj uniji i Ugovoru o
funkcioniranju Europske unije, te potvrđujući da se odredbe ovog
Sporazuma ne primjenjuju na Ujedinjenu Kraljevinu i Irsku,
SPORAZUMJELE SU SE KAKO SLIJEDI:
Članak 1.
Svrha
Sporazumom se građanima Europske unije i
državljanima Svete Lucije omogućava boravak bez vize na državnom
području druge ugovorne stranke od najviše 90 dana u bilo kojem razdoblju
od 180 dana.
Članak 2.
Definicije
Za potrebe ovog Sporazuma:
(a) „država članica“ znači svaka
država članica Europske unije, osim Ujedinjene Kraljevine i Irske;
(b) „građanin Europske unije“ znači
državljanin države članice iz točke (a);
(c) „državljanin Svete Lucije“ znači
svaka osoba koja ima državljanstvo Svete Lucije;
(d) „schengenski prostor“ znači prostor
bez unutarnjih granica koji se sastoji od državnih područja država
članica iz točke (a) koje primjenjuju schengensku pravnu
stečevinu u cijelosti.
Članak 3.
Područje primjene
1. Građani Europske unije koji imaju
valjanu običnu, diplomatsku, službenu ili posebnu putovnicu izdanu od
države članice, mogu bez vize ući na državno područje Svete
Lucije i na njemu boraviti u razdoblju navedenom u članku 4. stavku 1.
Državljani Svete Lucije koji imaju valjanu
običnu, diplomatsku, službenu ili posebnu putovnicu izdanu od Svete
Lucije, mogu bez vize ući na državno područje država članica i
na njemu boraviti u razdoblju navedenom u članku 4. stavku 2.
2. Stavak 1. ne primjenjuje se na osobe koje
putuju u svrhu obavljanja plaćene aktivnosti.
Za tu kategoriju osoba svaka država
članica može zasebno uvesti obvezu posjedovanja vize za državljane Svete
Lucije ili je može ukinuti u skladu s člankom 4. stavkom 3. Uredbe (EZ)
br. 539/2001.
Sveta Lucija može za tu kategoriju osoba
donijeti odluku o obvezi posjedovanja vize ili o njezinu ukidanju za državljane
svake države članice zasebno u skladu sa svojim nacionalnim pravom.
3. Ukidanje obveze posjedovanja vize koje je
predviđeno ovim Sporazumom primjenjuje se ne dovodeći u pitanje
propise ugovornih stranaka u vezi s uvjetima za ulazak i kratkotrajni boravak.
Države članice i Sveta Lucija zadržavaju pravo odbiti ulazak i kratkotrajni
boravak na svojim državnim područjima ako nije ispunjen jedan od tih
uvjeta ili više njih.
4. Ukidanje obveze posjedovanja vize
primjenjuje se bez obzira na vrstu prijevoza kojim se koristi za prelazak
granica ugovornih stranaka.
5. Pitanja koja nisu obuhvaćena ovim
Sporazumom uređena su pravom Unije, nacionalnim propisima država
članica i nacionalnim pravom Svete Lucije.
Članak 4.
Trajanje boravka
1. Građani Europske unije mogu boraviti
na državnom području Svete Lucije najviše 90 dana u bilo kojem razdoblju
od 180 dana.
2. Građani Svete Lucije mogu boraviti na
državnom području država članica koje u cijelosti primjenjuju
schengensku pravnu stečevinu najviše 90 dana u bilo kojem razdoblju od 180
dana. To razdoblje izračunava se neovisno o trajanju boravka u državi
članici koja još ne primjenjuje u cijelosti schengensku pravnu
stečevinu.
Građani Svete Lucije mogu boraviti
najviše 90 dana u bilo kojem razdoblju od 180 dana na državnom području
svake države članice koja još ne primjenjuje u cijelosti schengensku
pravnu stečevinu, neovisno o izračunatom trajanju boravka na državnom
području država članica koje primjenjuju schengensku pravnu
stečevinu u cijelosti.
3. Ovim se Sporazumom ne utječe na
mogućnost Svete Lucije i država članica da produlje razdoblje boravka
na više od 90 dana u skladu s nacionalnim pravom i pravom Unije.
Članak 5.
Teritorijalna primjena
1. U pogledu Francuske Republike odredbe ovog
Sporazuma primjenjuju se samo na europsko područje Francuske Republike.
2. U pogledu Kraljevine Nizozemske odredbe
ovog Sporazuma primjenjuju se samo na europsko područje Kraljevine
Nizozemske.
Članak 6.
Zajednički odbor za upravljanje
Sporazumom
1. Ugovorne stranke osnivaju zajednički
odbor stručnjaka (dalje u tekstu „Odbor”) koji se sastoji od predstavnika
Europske unije i predstavnika Svete Lucije. Uniju predstavlja Europska
komisija.
2. Odbor, među ostalim, ima sljedeće
zadatke:
(a) nadzor provedbe ovog Sporazuma;
(b) predlaganje izmjena ili dopuna ovom
Sporazumu;
(c) davanje prijedloga za rješavanje sporova
koji proizlaze iz tumačenja ili primjene odredaba ovog Sporazuma.
3. Odbor se, prema potrebi, sastaje na zahtjev
jedne ugovorne stranke.
4. Odbor donosi svoj poslovnik.
Članak 7.
Odnos između ovog Sporazuma i
postojećih bilateralnih sporazuma o ukidanju obveze posjedovanja viza
između država članica i Svete Lucije
Ovaj Sporazum ima prednost pred odredbama
svakog bilateralnog sporazuma ili dogovora zaključenog između
pojedinih država članica i Svete Lucije ako se njihovim odredbama
uređuju pitanja koja ulaze u područje primjene ovog Sporazuma.
Članak 8.
Završne odredbe
1. Ugovorne stranke ratificiraju ili
odobravaju ovaj Sporazum u skladu sa svojim mjerodavnim unutarnjim postupcima i
Sporazum stupa na snagu prvog dana drugog mjeseca nakon kasnijeg datuma od dva
datuma na koji su ugovorne stranke priopćile jedna drugoj da su navedeni
postupci okončani.
2. Ovaj se Sporazum sklapa na neodređeno
vrijeme, osim ako se otkaže u skladu sa stavkom 5.
3. Ovaj se Sporazum može izmijeniti pisanim
sporazumom ugovornih stranaka. Izmjene stupaju na snagu nakon što ugovorne
stranke obavijeste jedna drugu o okončanju unutarnjih postupaka potrebnih
u tu svrhu.
4. Svaka ugovorna stranka može suspendirati
provedbu cijelog ili dijela ovog Sporazuma, posebno zbog javnog poretka,
zaštite nacionalne sigurnosti ili zaštite javnog zdravlja, nezakonite
imigracije ili ponovnog uvođenja obveze posjedovanja vize od strane neke
od ugovornih stranaka. Odluka o suspenziji priopćuje se drugoj ugovornoj
stranci najkasnije dva mjeseca prije njezina stupanja na snagu. Ugovorna
stranka koja je suspendirala primjenu ovog Sporazuma bez odgode
obavješćuje drugu ugovornu stranku o prestanku postojanja razloga za
suspenziju te ukida suspenziju.
5. Svaka ugovorna stranka može otkazati ovaj
Sporazum pisanom obaviješću drugoj ugovornoj stranci. Ovaj Sporazum
prestaje važiti 90 dana od datuma takve obavijesti.
6. Sveta Lucija može suspendirati primjenu
ovog Sporazuma ili ga otkazati samo u odnosu na sve države članice.
7. Unija može suspendirati primjenu ovog
Sporazuma ili ga otkazati samo u odnosu na sve države članice.
Sastavljeno u Bruxellesu, u dva primjerka
svaki na bugarskom, češkom, danskom, engleskom, estonskom, finskom,
francuskom, grčkom, hrvatskom, latvijskom, litavskom, mađarskom,
malteškom, nizozemskom, njemačkom, poljskom, portugalskom, rumunjskom,
slovačkom, slovenskom, španjolskom, švedskom i talijanskom jeziku, pri
čemu je svaki od tih tekstova jednako vjerodostojan.
ZAJEDNIČKA IZJAVA O ISLANDU, NORVEŠKOJ,
ŠVICARSKOJ I LIHTENŠTAJNU
Ugovorne stranke primaju na znanje bliski
odnos između Europske unije i Norveške, Islanda, Švicarske i Lihtenštajna,
posebno na temelju sporazuma od 18. svibnja 1999. i 26. listopada 2004. o
pridruživanju navedenih zemalja provedbi, primjeni i razvoju schengenske pravne
stečevine.
U takvim je okolnostima poželjno da tijela
Norveške, Islanda, Švicarske i Lihtenštajna, s jedne strane, i Svete Lucije, s
druge strane, bez odlaganja sklope bilateralne sporazume o ukidanju viza za
kratkotrajni boravak koji bi sadržavali odredbe kao u ovom Sporazumu.
ZAJEDNIČKA IZJAVA O TUMAČENJU
KATEGORIJE OSOBA KOJE PUTUJU U SVRHU OBAVLJANJA PLAĆENE AKTIVNOSTI U
SKLADU S ČLANKOM 3. STAVKOM 2. OVOG SPORAZUMA
Želeći osigurati zajedničko
tumačenje, ugovorne stranke suglasne su da, za potrebe ovog Sporazuma,
kategorija osoba koje obavljaju plaćenu aktivnost obuhvaća osobe koje
ulaze na državno područje druge ugovorne stranke u svrhu obavljanja
plaćenog zanimanja/aktivnosti kao zaposlenik ili pružatelj usluga.
Ta kategorija ne bi trebala obuhvaćati:
— poslovne osobe, tj. osobe koje putuju za
potrebe poslovanja (bez sklapanja radnog odnosa u državi druge ugovorne
stranke),
— sportaše i umjetnike koji obavljaju
aktivnost na ad hoc osnovi,
— novinare koje je uputila medijska kuća
iz njihove matične države, i
— pripravnike u poduzećima.
Provedbu ove izjave nadzire zajednički
odbor prema svojim nadležnostima u skladu s člankom 6. ovog Sporazuma, te
može predložiti izmjene ako to na temelju iskustava ugovornih stranaka smatra
potrebnim.
ZAJEDNIČKA IZJAVA O TUMAČENJU
RAZDOBLJA OD 90 DANA U BILO KOJEM RAZDOBLJU OD 180 DANA KAO ŠTO JE NAVEDENO U
ČLANKU 4. OVOG SPORAZUMA
Ugovorne stranke suglasne su da razdoblje od
najviše 90 dana u bilo kojem razdoblju od 180 dana kako je utvrđeno u
članku 4. ovog Sporazuma znači neprekidni posjet ili nekoliko
uzastopnih posjeta čije ukupno trajanje ne prelazi 90 dana u bilo kojem
razdoblju od 180 dana.
Pojam „bilo koji” podrazumijeva primjenu
pomičnog referentnog razdoblja od 180 dana, računajući
retroaktivno svaki dan boravka u posljednjem razdoblju od 180 dana, kako bi se
provjerilo poštuje li se i dalje uvjet maksimalno dozvoljenog boravka od 90 dana
u bilo kojem razdoblju od 180 dana. Među ostalim, to znači da se u
slučaju odsutnosti u neprekinutom razdoblju od 90 dana dozvoljava novi
boravak u trajanju do 90 dana.
ZAJEDNIČKA IZJAVA O INFORMIRANJU
GRAĐANA O SPORAZUMU O UKIDANJU VIZA
Priznajući važnost transparentnosti za
građane Europske unije i Svete Lucije, ugovorne stranke suglasne su
osigurati potpuno širenje informacija o sadržaju i posljedicama sporazuma o
ukidanju viza i povezanim pitanjima, kao što su uvjeti ulaska.


				|

		52015PC0047

			Prijedlog ODLUKE EUROPSKOG PARLAMENTA I VIJEĆA o mobilizaciji Europskog fonda za prilagodbu globalizaciji (zahtjev EGF/2014/016 IE/Lufthansa Technik) /* COM/2015/047 final */

			   	OBRAZLOŽENJE
KONTEKST PRIJEDLOGA
1.           Pravila koja se primjenjuju
na financijske doprinose iz Europskog fonda za prilagodbu globalizaciji (EGF)
utvrđena su Uredbom (EU) br. 1309/2013 Europskog parlamenta i
Vijeća od 17. prosinca 2013. o Europskom fondu za prilagodbu
globalizaciji (2014. – 2020.) i stavljanju izvan snage Uredbe (EZ)
br. 1927/2006[1]
(„Uredba o EGF-u”).
1.           Irska tijela podnijela su
zahtjev EGF/2014/016 IE/Lufthansa Technik za financijski doprinos iz EGF-a
slijedom otpuštanja u poduzeću Lufthansa Technik Airmotive Ireland Ltd
(LTAI) i dva njegova dobavljača u Irskoj.
2.           Nakon ocjenjivanja zahtjeva
Komisija je, u skladu sa svim primjenjivim odredbama Uredbe o EGF-u, donijela
zaključak da su ispunjeni uvjeti za dodjelu financijskog doprinosa iz EGF-a.

SAŽETAK ZAHTJEVA
 Zahtjev za dodjelu sredstava iz EGF-a || EGF/2014/016 IE/Lufthansa Technik
 Država članica || Irska
 Predmetna regija / predmetne regije (NUTS druga razina) || IE 02 – južna i istočna
 Datum podnošenja zahtjeva || 19. rujna 2014.
 Datum potvrde primitka zahtjeva || 24. rujna 2014.
 Datum podnošenja zahtjeva za dodatne informacije || 3. listopada 2014.
 Rok za dostavu dodatnih informacija || 14. studenoga 2014.
 Rok za dovršetak ocjenjivanja || 6. veljače 2015.
 Intervencijski kriterij || Članak 4. stavak 2. Uredbe o EGF-u
 Primarno poduzeće || Lufthansa Technik Airmotive Ireland Ltd
 Sektor/sektori ekonomske djelatnosti (odjeljak NACE Rev. 2)[2] || Odjeljak 33. (Popravak i instaliranje strojeva i opreme)
 Broj podružnica, dobavljača i daljnjih proizvođača || 2
 Referentno razdoblje (četiri mjeseca) || 1. ožujka 2014. – 30. lipnja 2014.
 Broj otpuštanja ili prestanaka djelatnosti tijekom referentnog razdoblja (a) || 149
 Broj otpuštanja ili prestanaka djelatnosti prije ili nakon referentnog razdoblja (b) || 275
 Ukupni broj otpuštanja (a + b) || 424
 Ukupni predviđeni broj ciljanih korisnika || 250
 Broj ciljanih mladih osoba koje nisu zaposlene, ne školuju se i ne osposobljavaju (NEET-ovi) || 200
 Proračun za usluge prilagođene potrebama (EUR) || 3 922 944
 Proračun za provedbu EGF-a[3] (EUR) || 228 320
 Ukupni proračun (EUR) || 4 151 264
 Doprinos iz EGF-a (60 %) (EUR) || 2 490 758
OCJENA ZAHTJEVA
Postupak
3.           Irska tijela podnijela su
19. rujna 2014. zahtjev EGF/2014/016 IE/Lufthansa Technik unutar 12
tjedana od datuma na koji su ispunjeni intervencijski kriteriji utvrđeni u
stavcima 6. do 8. u nastavku teksta. Komisija je 24. rujna 2014. potvrdila
primitak zahtjeva, unutar dva tjedna od dana njegova podnošenja, te je
3. listopada 2014. od irskih tijela zatražila dodatne informacije. Te
su dodatne informacije dostavljene unutar šest tjedana od dana podnošenja
zahtjeva. Rok u trajanju od 12 tjedana od dana primitka potpunog zahtjeva
unutar kojeg bi Komisija trebala dovršiti ocjenu usklađenosti zahtjeva s
uvjetima za pružanje financijskog doprinosa ističe
6. veljače 2015.
Prihvatljivost zahtjeva
Predmetna poduzeća i korisnici
4.           Zahtjev se odnosi na 424
radnika koji su proglašeni viškom u poduzeću Lufthansa Technik Airmotive
Ireland Ltd (primarno poduzeće) i dva dobavljača. Primarno
poduzeće posluje u ekonomskom području koje je razvrstano u odjeljak
33. NACE Rev. 2 („Popravak i instaliranje strojeva i opreme”). Do otpuštanja u
predmetnim poduzećima većinom je došlo u regiji NUTS[4] druge razine – južnoj i
istočnoj Irskoj (IE 02).
 Poduzeća i broj otpuštanja u referentnom razdoblju
 Lufthansa Technik Airmotive LTD || 415 ||   ||
 QCafe || 4 ||   ||
 Senaca group || 5 ||   ||
 Ukupni broj poduzeća: 3 || Ukupni broj otpuštanja: || 424
 Ukupni broj samozaposlenih osoba koje su prestale sa svojom djelatnošću: || 0
 Ukupni broj prihvatljivih radnika i samozaposlenih osoba: || 424
Intervencijski kriteriji
5.           Irska tijela podnijela su
zahtjev na temelju intervencijskih kriterija iz članka 4.
stavka 2. Uredbe o EGF-u, odstupajući od kriterija iz članka
4. stavka 1. točke (a) kojim se traži da je posljedica
najmanje 500 radnika proglašenih viškom ili samozaposlenih osoba koje prestaju
sa svojom djelatnošću, u referentnom razdoblju od četiri mjeseca u
poduzeću u državi članici, uključujući radnike proglašene
viškom kod dobavljača i daljnjih proizvođača i/ili samozaposlene
osobe koje su prestale sa svojom djelatnošću. U zahtjevu je dokazano
referentno razdoblje od četiri mjeseca (od
1. ožujka do 30. lipnja 2014.), a broj otpuštenih
radnika niži je od predviđenog praga od 500 osoba za primjenu članka
4. stavka 1. točke (a). Irska tvrdi da u ovom slučaju prevladavaju
iznimne okolnosti s obzirom na to da otpuštanja imaju snažan utjecaj na
zaposlenost i na lokalno i regionalno gospodarstvo (vidjeti točke 21. do
23.).
7.           Zahtjev
se odnosi na sljedeće:
–
148 radnika koji su proglašeni viškom[5] u poduzeću Lufthansa Technik Airmotive Ireland Ltd tijekom
referentnog razdoblja od četiri mjeseca,
–
jednog radnika koji je proglašen viškom u jednom
dobavljaču primarnog poduzeća tijekom referentnog razdoblja od
četiri mjeseca.
Izračun broja otpuštanja i
prestanka djelatnosti
8.           Izračun broja
otpuštanja:
–
jedan od dana kad je poslodavac – u skladu s
člankom 3. stavkom 1. Direktive Vijeća 98/59/EZ[6] – pisanim putem
obavijestio nadležno javno tijelo o planiranom kolektivnom otpuštanju. Irska
tijela potvrdila su prije nego što je Komisija provela svoje ocjenjivanje da su
ta otpuštanja uistinu provedena.
–
148 od dana stvarnog raskida ugovora o radu ili
njegova isteka.
Prihvatljivi korisnici
9.           Uz već navedene radnike
prihvatljivi korisnici su i 275 radnika koji su proglašeni viškom prije ili
nakon referentnog razdoblja od četiri mjeseca. Svi ti radnici proglašeni
su viškom nakon opće objave o planiranim otpuštanjima od
15. studenoga 2013. Moguće je uspostaviti jasnu
uzročno-posljedičnu vezu s događajem koji je izazvao otpuštanja
tijekom referentnog razdoblja, odnosno zatvaranjem poduzeća koje je
otpustilo radnike.
10.         Ukupni broj prihvatljivih
korisnika stoga iznosi 424.
Veza između otpuštanja i velikih
strukturnih promjena u tokovima svjetske trgovine nastalih zbog globalizacije
11.         Kako bi dokazala vezu
između otpuštanja i velikih strukturnih promjena u tokovima svjetske
trgovine nastalih zbog globalizacije, Irska tvrdi da je zatvaranje
poduzeća LTAI ishod velike promjene u trgovanju EU-a robom i uslugama koju
je uzrokovao tehnološki pomak prema proizvodnji nove generacije zrakoplova i
komponenti. Taj pomak u široj praksi proizvodnje komponenata zrakoplova utjecao
je na tržišne osnove temeljnog poslovnog modela LTAI-a, a doveo je i do promjene
u mjestu globalne proizvodnje zrakoplova.
12.         Tijekom posljednjih 20 godina
najpopularnije vrste zrakoplova razvile su se iz uglavnom metalnih,
mehaničkih, elektromehaničkih, hidrauličnih i pneumatskih
dizajna (npr. B737-200/300/400/500, MD80, B747-100/200/300 i DC10/MD11) u
kompozitne i metalno-kompozitne strukture i automatizirane zrakoplove kojima se
u potpunosti upravlja s pomoću računala (fly-by-wire).
Slično tome, na temelju dizajna motora iz 1960-ih i 1970-ih omogućena
je upotreba vrlo sofisticiranih materijala i aerodinamičkog dizajna.
13.         U svjetskim zračnim
flotama budućnosti vjerojatno će prevladavati zrakoplovi s jednim
prolazom između sjedišta i uskim trupom, poput onih koje imaju vrste
zrakoplova B737-600/700/800/900 i A32Fam. Očekuje se da će udio te
vrste zrakoplova porasti sa sadašnjeg udjela u svjetskoj floti od 64 % na
više od 70 % buduće svjetske flote (više od 29 000 zrakoplova).
Očekuje se da će potražnja za zrakoplovima uskih trupova rasti
prvenstveno u Aziji i na Dalekom istoku gdje se proširuje zrakoplovni sektor, a
postoji i šira globalna potreba za zamjenu starijih vrsta zrakoplova onima s
uskim trupom[7].
14.         S pojavom dodatnih vrsta
zrakoplova nove generacije, poput B737 Max i A320 Neo, stariji klasični
zrakoplovi te, u određenoj mjeri, i starije verzije nove generacije,
izišli su iz upotrebe. Tijekom posljednjih pet godina, znatan broj
klasičnih vrsti zrakoplova izišao je iz upotrebe, a u tim zrakoplovima
upotrebljavale su se vrste motora koje su bile osnovni dio portfelja LTAI-a.
15.         Brojni elementi na kojima se
tradicionalni poslovni model LTAI-a temeljio sada su pod jakim pritiskom zbog
promjena u profilima svjetskih zračnih flota i posljedičnog brzog
opadanja modela zrakoplova koji su predstavljali osnovu portfelja LTAI-a.
16.         Trgovinsko poslovanje LTAI-a
zamjenskim dijelovima motora bilo je vrlo dobrostojeće te je na temelju
toga to poduzeće imalo pristup svjetskoj mreži dobavljača sirovina i
agencijama za popravke s kojima je moglo trgovati, a imalo je i veliku konkurentnu
prednost u natječajima za ugovore za popravak motora.
17.         Međutim, stalno
rastući troškovi razvoja tehnologije motora i usporedni razvoj tehnologije
za popravke potaknuli su proizvođače originalne opreme (OEM) –
većinom poduzeća izvan EU-a kao što su General Electric, Pratt
Whitney, Honeywell i International Aero Engines – da budu aktivniji nego prije
na tržištu održavanja, popravka i remonta (MRO).
18.         Pokretačka snaga iza
povećanog rasta globalnog zračnog prometa je industrijalizacija
zemalja poput Indije i Kine. U azijsko-pacifičkoj regiji i na Bliskom
istoku ambicioznim građevinskim planovima za nove međunarodne i
nacionalne zračne luke stvorit će se nove prilike za pružatelje
usluga održavanja, popravka i remonta komercijalnih zrakoplova. S obzirom na tu
situaciju te na rast potaknut sklonošću zapadnoeuropskih i američkih
zrakoplovnih prijevoznika da svoje zrakoplove sa širokim trupovima šalju u Kinu
na veće održavanje, pružatelji usluga održavanja, popravka i remonta sve
više ulažu u Kinu te azijsko-pacifičku regiju i Bliski istok[8].
19.         Prepoznajući nove
mogućnosti u području usluga popravka, održavanja i remonta
zrakoplova i njihovih komponenata izvan EU-a, poduzeće Lufthansa Technik u
posljednje je vrijeme istraživalo i stvorilo strateška udruživanja sa
zrakoplovnim operatorima u azijsko-pacifičkoj regiji,
uključujući Kinu i Filipine. Matično društvo poduzeća
Lufthansa Technik odabralo je podružnicu Lufthansa Technik Philippines (LTP)
kao sjedište za svoje globalne usluge održavanja, popravka i remonta zrakoplova
Airbus A330/340 u skladu s planom da prenese dio postrojenja za veće
održavanje zrakoplova sa širokim trupom u Aziju gdje su troškovi rada niži.
Radna snaga LTP-a porasla je s 1 800 na 2 200, a mehaničari iz
Filipina osposobljavaju se u Njemačkoj[9].

20.         Poduzeće Lufthansa
Technik u 2013. i početkom 2014. sklopilo je ili obnovilo ugovore o
pružanju usluga s poduzećem Air Asia X sa sjedištem u Maleziji (za
zrakoplove), s poduzećima GoAir, India i Sri Lankan Airlines (za
komponente) te s poduzećem Pakistan International Airlines (za motore).
Poduzeće Lufthansa Technik sklopilo je i, među ostalim,
dugoročni sporazum o pružanju usluga u pogledu komponenata s
proizvođačem originalne opreme, odnosno motora, poduzećem UTC
Aerospace, SAD.
21.         Sklapanjem ugovora s
poduzećima izvan EU-a Lufthansa očito namjerava osigurati kapacitete
i usluge po cijenama koje su manje od onih u glavnim sjedištima tog
poduzeća u EU-u te će time omogućiti brz rast zrakoplovne
industrije izvan EU-a.
22.         Sektor „Popravak i
instaliranje strojeva i opreme” do sada je bio predmet dvaju zahtjeva za
dodjelu sredstava iz EGF-a (uključujući ovaj predmet), a prvi se
temeljio na svjetskoj financijskoj i gospodarskoj krizi[10].
Događaji koji su doveli do
otpuštanja i prestanaka djelatnosti
23.         Do otpuštanja u poduzeću
Lufthansa Technik Airmotive Ireland Ltd došlo je zbog zatvaranja poduzeća
i raspuštanja cjelokupne radne snage.
24.         Poduzeće Aer Lingus
otvorilo je postrojenje Airmotive Ireland za održavanje, popravak i remont
zrakoplova u mjestu Rathcoole, Co Dublin 1980. Poduzeće Lufthansa
Technik Airmotive Ireland Limited (LTAI) preuzelo je 60 %
dioničkog udjela 1997. te puno vlasništvo 1999.
25.         U listopadu 2010. Shannon
Aerospace, podružnica u punom vlasništvu Lufthanse, otpustila je 100 radnika u
okviru šireg programa restrukturiranja tog njemačkog poduzeća,
što je pripisala neodrživoj bazi troškova[11].
26.         Poduzeće je
15. studenoga 2013. najavilo otpuštanje 409 radnika u svojem
postrojenju u zapadnom Dublinu. Iz poduzeća su tvrdili je to posljedica
opširne revizije poslovanja u LTAI-u u kontekstu smanjenja prihoda i prilika na
međunarodnom tržištu[12].

27.         Unatoč naporima LTAI-a i
vladine agencije za industrijski razvoj (Industrial development Authority,
IDA) u potrazi za kupcem postrojenja, otpuštanje ukupno 415 radnika i
zatvaranje postrojenja u 2014. potvrđeni su u prosincu 2013. Otpuštanja su
započela u prosincu 2013., a njihov kraj najavljen je za lipanj 2014.
Predviđene posljedice otpuštanja na
lokalno, regionalno ili nacionalno gospodarstvo i zaposlenost
28.         Tih 415 radnika stanovalo je u
geografskim okruzima Dublin (212 u administrativnim okruzima South Dublin,
Fingal, Dublin City, Dun Laoghaire-Rathdown), Kildare (140), Meath (15),
Wicklow (14) ili ostalim okolnim okruzima (34). Više od 60 stanovnika Dublina
stanovalo je u područjima u blizini mjesta Rathcoole, poput Tallaghta i
Clondalkina (South Dublin) i Blanchardstowna (Fingal).
29.         Prema posljednjem popisu
stanovništva iz 2011., 390 677 od ukupno 3 608 662 stanovnika
(10,83 %) starijih od 15 godina bili su nezaposlene osobe koje su
otpuštene ili su dale otkaz na radnom mjestu u Irskoj. Iako je taj postotak za
okrug South Dublin bio tek malo veći (11,61 %), tim se podacima
prikriva znatno nepovoljan položaj lokalnih područja.
30.         Primjerice,
Blanchardstown-Tyrrelstown, Tallaght-Killinarden, Clondalkin-Rowlagh i
Tallaght-Fettercairn sa stopama nezaposlenosti od 24,64 %[13], 23,83 %[14], 22,34 %[15] i 22,01 %[16] bili su među
prvih 25 nacionalnih izbornih jedinica, od ukupno 3 409, s najvećom
nezaposlenošću. Ostali društveno-gospodarski pokazatelji koji su prisutni
u tim jedinicama, poput niskih razina obrazovnih postignuća, nedostatka
stručnih kvalifikacija i visokih razina stanovanja u socijalnim objektima
koje osigurava lokalna uprava, ukazuju na znatno nepovoljan položaj i
siromaštvo u lokalnim područjima.
31.         Broj osoba u evidenciji
nezaposlenih (Live Register) u regiji Dublin u razdoblju između
travnja i svibnja 2014. porastao je s 94 529 na 94 940
(povećanje od 0,43 %) u usporedbi s povećanjem s 388 559 na
388 764 (povećanje od 0,05 %) za čitavu zemlju[17].
32.         Na kraju 2012. gotovo 59 % radno sposobnog stanovništva u Irskoj u
dobi između 15 i 64 godine imalo je plaćeno zaposlenje.
Taj postotak i dalje je znatno manji od ciljane stope zaposlenosti u
rasponu od 69 – 71 % koju je Irska uvrstila među svoje pokazatelje u
okviru strategije Europa 2020[18].
Objašnjenje izvanrednih okolnosti na
kojima se temelji prihvatljivost zahtjeva
33.         Irska tvrdi da bi se ovaj
zahtjev trebao svakako izjednačiti sa zahtjevom iz članka 4. stavka
1. točke (a) Uredbe o EGF-u, unatoč činjenici da je tijekom
referentnog razdoblja od četiri mjeseca otpušteno manje od 500 radnika,
zbog izvanrednih okolnosti i snažnog utjecaja otpuštanja na zaposlenost i na
lokalno i regionalno gospodarstvo. U tu svrhu irska tijela dostavljaju
informacije o nizu otpuštanja u poduzećima u tom sektoru. Otpuštanja su
počela 2009. i 2010. kada je otpušteno 1 365 osoba u postrojenju za
održavanje, popravak i remont SR Technics u zračnoj luci Dublin. U
studenome 2013. najavljena su otpuštanja u poduzeću Lufthansa Technik
Airmotive Technik u okrugu South Dublin, a nakon toga i 107 otpuštanja u
poduzeću Pratt and Whitney, još jednom postrojenju za održavanje, popravak
i remont sa sjedištem u mjestu Rathecoole. Osim toga, u rujnu 2014. najavljeno
je otprilike 400 otpuštanja u Bombardieru, svemirskom poduzeću sa
sjedištem u Belfastu koje je moglo biti potencijalno radno mjesto za radnike
otpuštene iz poduzeća Lufthansa Technik jer je udaljeno otprilike
120 km od Dublina.
34.         S obzirom na to da u Irskoj
trenutačno 1 550 zaposlenika radi u tom sektoru, prethodno navedeni
podaci ukazuju na smanjenje od otprilike 52 % u ukupnoj zaposlenosti u tom
području.
35.         Irske vlasti tvrde i da
radnici iz tog sektora posjeduju vrlo specifične vještine koje je teško
iskoristiti radeći u drugim sektorima, što tim radnicima otežava potragu
za novim zaposlenjem. To se još više odnosi na starije radnike (otprilike
20 % radnika poduzeća Lufthansa Technik) ili one koji su već niz
godina zaposleni u istom poduzeću.
Ciljani korisnici i predložene mjere
Ciljani korisnici
36.         Predviđa se da će
250 ciljanih radnika sudjelovati u mjerama. Raščlamba radnika po spolu,
državljanstvu i dobnoj skupini:
 Kategorija || Broj ciljanih korisnika
 Spol: || muškarci: || 220 || (88 %)
   || žene: || 30 || (12 %)
 Državljanstvo: || državljani zemalja EU-a: || 246 || (98,4 %)
   || državljani zemalja izvan EU-a: || 4 || (1,6 %)
 Dobna skupina: || 15 – 24 godine: || 12 || (4,8 %)
   || 25 – 29 godina: || 18 || (7,2 %)
   || 30 – 54 godine: || 149 || (59,6 %)
   || 55 – 64 godine: || 70 || (28,0 %)
   || stariji od 64 godine: || 1 || (0,4 %)
37.         Irska će tijela k tome
pružati usluge prilagođene potrebama koje će se sufinancirati iz
EGF-a za do 200 mladih koji nisu zaposleni, ne školuju se i ne osposobljavaju
(NEET-ovi) i mlađi su od 25 godina na dan podnošenja zahtjeva, budući
da je do svih 424 otpuštanja koja su navedena u stavku 10. došlo u regiji NUTS
druge razine, južnoj i istočnoj Irskoj (IE 02), koja je prihvatljiva u
okviru Inicijative za zapošljavanje mladih.
Prihvatljivost predloženih mjera
38.         Usluge
prilagođene potrebama koje će se pružiti otpuštenim radnicima i
NEET-ovima sastoje se od sljedećih mjera:
–
 Usmjeravanje i planiranje karijere: Ova
mjera smatra se vrlo važnom za otpuštene radnika koji u početku mogu biti
dezorijentirani i nesigurni u pogledu načina povratka na tržište rada.
Ranom intervencijom u obliku usmjeravanja otpuštenim se radnicima može
pomoći da procijene vlastiti položaj i mogućnosti na jasan i
metodičan način. Dodatnim prilagođenim smjernicama radnike bi se
usmjerilo prema zapošljavanju nakon što je prošlo neko vrijeme od njihova
otpuštanja. Potpora će im se pružiti u obliku izrade individualnog
profila, utvrđivanja potreba, procjene za učenje, pripreme
životopisa, profesionalnog usmjeravanja i planiranja, pomoći pri traženju
zaposlenja i ostalog odgovarajućeg savjetovanja i potpore. Niz tijela,
uključujući Ministarstvo socijalne zaštite, Odbore za obrazovanje i
osposobljavanje, Odjel za koordinaciju EGF-a SOLAS i, prema potrebi, privatne
stručnjake za usmjeravanje, sudjeluje u pružanju usluga kojima se pomaže
otpuštenim radnicima, poput izvođenja formalnih tečajeva za
planiranje karijere koje su ovlastili QQI ili FETAC te koji služe kao prvi
koraci prema formalnom osposobljavanju i obrazovnim tečajevima usmjerenima
prema zapošljavanju.
–
Bespovratna sredstva EGF-a za osposobljavanje: Te mjere pružaju ovlašteni privatni pružatelji kojima upravlja
nacionalni Odjel za koordinaciju EGF-a SOLAS. Bespovratnim sredstvima EGF-a za
osposobljavanje korisniku se omogućava veća fleksibilnost pri
utvrđivanju i odabiru posebno prilagođenih i ovlaštenih programa
osposobljavanja, programa daljnjeg obrazovanja i visokog obrazovanja
(uključujući, primjerice, tečajeve zrakoplovstva koje osmišljava
Irsko tijelo za zrakoplovstvo (Irish Aviation Authority, IAA)) uz one koje
pružaju državne agencije.
–
Programi osposobljavanja i daljnjeg obrazovanja: Te mjere uglavnom pružaju državne agencije, poput Odbora za
obrazovanje i osposobljavanje, ali i odobreni privatni pružatelji usluga, kroz
inicijative koje pokreće sektor poput programa mreža za osposobljavanje
Skillnets (www.skillnets.ie), Fast Track to IT (FIT www.fit.ie) itd. Posebni
programi za stažiranje, radnu praksu, stjecanje radnog iskustva,
pripravnički staž i osposobljavanje usmjereno prema zajednici mogu se
osigurati nakon savjetovanja s Ministarstvom socijalne zaštite i ostalim
tijelima koja su nadležna za takve intervencije na nacionalnoj razini.
–
 Programi visokog obrazovanja: Programima
visokog obrazovanja bit će obuhvaćeni redovni i izvanredni programi
za ciljano stanovništvo koje će izvoditi ustanove koje se financiraju iz
državnog proračuna pretežito u regiji Dublin i zaleđu. Glavne
ustanove za visoko obrazovanje koje djeluju na području u kojem ciljani
radnici stanuju su Institut za tehnologiju Tallaght (Institute of Technology
Tallaght), Institut za tehnologiju Blanchardstown (Institute of
Technology Blanchardstown), Institut za tehnologiju Carlow (Institute of
Technology Carlow), Institut za tehnologiju Dublin (Dublin Institute of
Technology) i Sveučilište grada Dublina (Dublin City University).
Mogu se osigurati i kratki tečajevi za prekvalifikaciju usmjereni na ciljana
područja u kojima je primjetan nedostatak vještina, a koji se financiraju
u okviru inicijativa kao što je Springboard (www.springboardcourses.ie).
Bespovratna sredstva EGF-a za osposobljavanje (QQI/HETAC) trebala bi biti
dostupna i otpuštenim radnicima kako bi im se omogućio pristup programima
visokog obrazovanja (third level programmes) privatnih pružatelja ako se
takvi programi ne pružaju u okviru javno financiranog sustava ili su visoko
specijalizirani. Pri procjeni kandidata za upis u program visokog obrazovanja
naglasak će biti na njihovim vještinama i prikladnosti za određeni
program, a razmatrat će se i bi li pripremni tečajevi i alternativne
mogućnosti u drugim područjima potpore bili prikladniji.
–
 Potpora za pokretanje poduzeća i
samozapošljavanje: Potporu za poduzeća i samozapošljavanje uglavnom
će pružati lokalni zavodi za zapošljavanje u regiji. Korisnicima koji
razmatraju samozapošljavanje i pokretanje vlastitog poduzeća kao održive
mogućnosti za ponovno zaposlenje bit će dostupan niz oblika potpora.
U okviru te potpore nudit će se uvodni moduli, radionice za
osposobljavanje u području planiranja poslovanja, mentoriranje i
ostvarivanje bespovratnih sredstava. Ostala potpora u obliku osposobljavanja za
poduzetništvo može se, prema potrebi, pružati preko
Ministarstva socijalne zaštite, mreže Skillnets ili suradnjom s tijelima za
visoko obrazovanje.
–
 Potpora dohotku uključujući doprinos
troškovima tečaja EGF-a (CEC): Cilj je ove mjere povećati
pristupačnost i sudjelovanje u tečajevima za usmjeravanje,
osposobljavanje i obrazovanje, a programom doprinosa EGF-a troškovima
tečaja podmirit će se neki sporedni troškovi pristupa i sudjelovanja
u tečaju. Programom doprinosa EGF-a troškovima tečaja, kojim upravlja
Odjel za koordinaciju EGF-a, pridonosi se podmirenju nekih troškova povezanih s
mobilnošću, životnim potrebama, materijalima za tečaj, opremom itd.
Ostale naknade koje se dodjeljuju prema potrebi su naknada za osposobljavanje
Odbora za obrazovanje i osposobljavanje, naknada Ministarstva socijalne zaštite
za ponovno uključivanje u sustav obrazovanja (Back to Education
Allowance), bespovratna sredstva za studente Ministarstva obrazovanja i
stručnosti, naknada Ministarstva socijalne zaštite za ponovno zaposlenje
pokretanjem poduzeća („Back to Work Enterprise Allowance”) itd.
Uslugama prilagođenima potrebama koje će
se pružati NEET-ovima obuhvaćene su iste mogućnosti kao i one za
otpuštene radnike, ali će se prilagođavati potrebama svakog
pojedinačnog NEET-a.
39.         Predložene
mjere opisane u tekstu predstavljaju aktivne mjere na tržištu rada u okviru
prihvatljivih mjera utvrđenih člankom 7. Uredbe o EGF-u. Tim
mjerama ne zamjenjuju se pasivne mjere socijalne zaštite.
40.         Irska tijela dostavila su
zatražene podatke o mjerama koje su obvezne za predmetno poduzeće na
temelju nacionalnog zakonodavstva ili kolektivnih ugovora. Potvrdila su da
financijski doprinos iz EGF-a neće biti zamjena za te mjere.
Predviđeni proračun
41.         Predviđeni ukupni
troškovi iznose 4 151 264 EUR, u što su uključeni izdaci za
usluge prilagođene potrebama u iznosu od 3 922 944 EUR i
izdaci za aktivnosti pripreme, upravljanja, informiranja i promidžbe te
kontrole i izvješćivanja u iznosu od 228 320 EUR.
42.         Ukupan
financijski doprinos zatražen iz EGF-a
iznosi 2 490 758 EUR (60 % ukupnih troškova).
 Mjere || Predviđeni broj sudionika || Predviđeni trošak po sudioniku (EUR) (*) || Predviđeni ukupni troškovi (EUR) (**)
 Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)
 Profesionalno usmjeravanje i potpora planiranju karijere   || 450 || 404 || 181 924
 Bespovratna sredstva EGF-a za osposobljavanje || 198 || 2 106 || 416 932
 Programi osposobljavanja i srednjoškolskog obrazovanja (Second Level Education programmes) || 218 || 4 123 || 898 910
   Programi visokog obrazovanja (Third Level Education programmes) || 116 || 6 310 || 731 933
 Potpora za pokretanje poduzeća i samozapošljavanje || 50 || 6 404 || 320 214
 Međuzbroj (a): Postotak ukupnih troškova iz točaka (a) i (b): || – || 2 549 913
 (65 %)
 Naknade i poticaji (mjere na temelju članka 7. stavka 1. točke (b) Uredbe o EGF-u)
 Potpora dohotku i doprinos troškovima tečaja || 358 || 3 835 || 1 373 031
 Međuzbroj (b): Postotak ukupnih troškova iz točaka (a) i (b): || – ||   1 373 031 (35 %)
 Mjere na temelju članka 7. stavka 4. Uredbe o EGF-u
 1. Pripremne aktivnosti || – || 3 000
 2. Upravljanje || – || 144 229
 3. Informiranje i promidžba || – || 41 713
 4. Kontrola i izvješćivanje || – || 39 378
 Međuzbroj (c): Postotak ukupnih troškova (a + b + c): || – || 228 320
 (5,5 %)
 Ukupni troškovi (a + b + c): || – || 4 151 264
 Doprinos iz EGF-a (60 % ukupnih troškova) || – || 2 490 758
(*) Kako bi se izbjegle decimale,
predviđeni troškovi po radniku su zaokruženi. Međutim, zaokruživanje
ne utječe na ukupni trošak svake mjere.
(**) Kako bi se izbjegle decimale, ukupni
troškovi po mjeri su zaokruženi.
43.         Troškovi prethodno navedenih
mjera kao mjera na temelju članka 7. stavka 1.
točke (b) Uredbe o EGF-u ne premašuju 35 % ukupnih troškova
usklađenog paketa usluga prilagođenih potrebama. Irska tijela
potvrdila su da te mjere ovise o aktivnom sudjelovanju ciljanih korisnika u
traženju zaposlenja ili aktivnostima osposobljavanja.
44.         Irska tijela potvrdila su da
troškovi ulaganja u samozapošljavanje, pokretanje poslovanja i preuzimanje
poslovanja od strane zaposlenika neće premašiti 15 000 EUR po
korisniku.
Razdoblje prihvatljivosti izdataka
45.         Irska tijela počela su
pružati usluge prilagođene potrebama ciljanim korisnicima
7. prosinca 2013. Izdaci za mjere iz točke 29. stoga su
prihvatljivi za financijski doprinos iz EGF-a od 7. prosinca 2013. do
19. rujna 2016., uz iznimku visokog obrazovanja koje će biti
prihvatljivo za financijski doprinos do 19. ožujka 2017.
46.         Irska tijela počela su
ostvarivati administrativne izdatke za provedbu EGF-a
15. studenoga 2013. Izdaci za aktivnosti pripreme, upravljanja,
informiranja i promidžbe te kontrole i izvješćivanja stoga su prihvatljivi
za financijski doprinos iz EGF-a od 15. studenoga 2013. do 19. ožujka
2017.
Komplementarnost s mjerama koje se
financiraju iz nacionalnih fondova ili fondova Unije
47.         Irsko Ministarstvo financija,
koje pretfinancira usluge i sufinancirat će program nakon odobrenja
doprinosa iz EGF-a, izvor je nacionalnog pretfinanciranja ili sufinanciranja.
Izdaci će biti pokriveni sredstvima iz Nacionalnog fonda za
osposobljavanje i proračunskih linija Ministarstva obrazovanja i
stručnog osposobljavanja i drugih nadležnih službi vlade.
Postupci za savjetovanje s ciljanim
korisnicima ili njihovim predstavnicima, socijalnim partnerima te s lokalnim i
regionalnim tijelima
48.         Irska tijela navela su da je u
dogovoru s ciljanim korisnicima, njihovim predstavnicima i sindikatima
sastavljen usklađeni paket usluga prilagođenih potrebama.
49.         Nakon primitka obavijesti
Ministarstva zapošljavanja, poduzetništva i inovacija o predstojećim
kolektivnim otpuštanjima u studenom 2013., upravljačko tijelo EGF-a,
zajedno s vladinom agencijom za industrijski razvoj (Industrial Development
Authority), obratilo se upravi poduzeća te sindikatima Services
Industrial Public and Technical Union (SIPTU), Technical Engineering and
Electrical Union (TEEU) i Unite the Union kako bi razmotrili i utvrdili
potencijalne potrebe otpuštenih radnika.
50.         U siječnju 2014.
Ministarstvo socijalne zaštite provelo je sveobuhvatno istraživanje o
otpuštenim radnicima radi utvrđivanja ciljne skupine, njihova obrazovanja
i osposobljavanja i potrebe za uslugama prilagođenima potrebama u cilju
poboljšanja njihovih mogućnosti za ponovno zapošljavanje.
51.         U kolovozu 2014. održan je
sastanak upravljačkog tijela EGF-a s predstavnicima radnika koji su
članovi sindikata, ali i onih koji to nisu, u vezi s postupkom EGF-a,
prikupljanjem podataka i napredovanju zahtjeva. Upravljačko tijelo EGF-a
provelo je dodatno istraživanje putem e-pošte preko Odjela za koordinaciju
EGF-a te uz pomoć i suradnju predstavnika radnika kako bi se naglasio
potencijal Fonda u pružanju potpore otpuštenoj radnoj snazi.
52.         Cilj je tog istraživanja, kao
i u ostalim irskim programima EGF-a, da se osnuje savjetodavni forum ili neki
drugi interaktivni postupak kojime bi se nadopunio sadašnji rad Odjela za
koordinaciju EGF-a te da se otpuštenim radnicima i odgovarajućim dionicima
omogući da kontinuirano pridonose provedbi programa EGF-a.
Sustavi upravljanja i nadzora
53.         Zahtjev sadržava opis sustava
upravljanja i kontrole kojim se utvrđuju nadležnosti uključenih
tijela. Irska je obavijestila Komisiju da će financijskim doprinosom
upravljati za to određeno osoblje Ministarstva obrazovanja i stručnog
osposobljavanja koje je imenovalo upravljačko tijelo EGF-a.
Upravljačko tijelo provjerava i isplaćuje potraživanja iz EGF-a koja
su dostavila posrednička tijela u ime tijela za javne izdatke.
54.         Posrednička tijela
odgovorna su za potraživanje sredstava EGF-a od upravljačkog tijela i, u
većini slučajeva, za njihovu isplatu. Posrednička tijela
odgovorna su i za provjeru da namjena, svrha i opseg financiranja odgovaraju
svrsi zahtjeva za dodjelu sredstava iz EGF-a. Osim toga, osiguravaju da su
javna tijela korisnici uspostavili postupke praćenja, prikladnog
bilježenja i unutarnje kontrole svih izdataka i zahtjeva povezanih s EGF-om te
da su propisno dokumentirani.
55.         EGF-ovo tijelo za ovjeravanje
odgovorno je za ovjeravanje izvješća o izdacima povezanima s EGF-ovim
mjerama za sufinanciranje. U tom pogledu, tijelo za ovjeravanje provjerava sukladnost
sa svim zahtjevima povezanima s točnošću, zakonitošću,
prihvatljivošću i pravilnošću izdataka. Ujedno potvrđuje izjavu
o izdacima koja se šalje kao dio završnog izvješća.
56.         Neovisno revizorsko tijelo
dostavit će svoje mišljenje uz završno izvješće.
Obveze koje je preuzela predmetna država
članica
57.         Irska tijela dostavila su sva
potrebna jamstva u vezi sa sljedećim:
–
u pristupu predloženim mjerama i njihovoj provedbi
poštovat će se načela jednakog postupanja i nediskriminacije,
–
ispunjeni su zahtjevi utvrđeni nacionalnim
zakonodavstvom i zakonodavstvom EU-a o kolektivnom otpuštanju,
–
za predložene mjere neće se primati
financijska potpora iz drugih fondova ili financijskih instrumenata Unije te
će se spriječiti dvostruko financiranje,
–
predložene mjere nadopunjavat će se mjerama
koje se financiraju iz strukturnih fondova;
–
financijski doprinos iz EGF-a bit će u skladu
s proceduralnim i materijalnim pravilima Unije o državnim potporama.
UTJECAJ NA PRORAČUN
Prijedlog proračuna
58.         EGF ne premašuje najveći
godišnji iznos od 150 milijuna EUR (cijene iz 2011.) kako je
utvrđeno člankom 12. Uredbe Vijeća (EU, Euratom)
br. 1311/2013 od 2. prosinca 2013. kojom se uspostavlja višegodišnji
financijski okvir za razdoblje 2014. – 2020.[19]
59.         Nakon što je proučila zahtjev
u odnosu na uvjete utvrđene člankom 13. stavkom 1. Uredbe o
EGF-u te uzela u obzir broj ciljanih korisnika, predložene mjere i
predviđene troškove, Komisija predlaže da se radi osiguravanja
financijskog doprinosa za zahtjev iz EGF-a odobri iznos od 2 490 758 EUR,
što predstavlja 60 % ukupnih troškova predloženih mjera.
60.         Predloženu odluku o
mobilizaciji EGF-a zajednički će donijeti Europski parlament i
Vijeće, kako je utvrđeno točkom 13.
Međuinstitucionalnog sporazuma od 2. prosinca 2013. između
Europskog parlamenta, Vijeća i Komisije o proračunskoj disciplini,
suradnji u proračunskim pitanjima i dobrom financijskom upravljanju[20].
Povezani akti
61.         Istodobno s podnošenjem ovog
prijedloga odluke o mobilizaciji EGF-a, Komisija će Europskom parlamentu i
Vijeću podnijeti prijedlog za prijenos iznosa od
2 490 758 EUR u odgovarajuću proračunsku liniju.
62.         Komisija će istodobno s
donošenjem navedenog prijedloga odluke o mobilizaciji EGF-a provedbenim aktom
donijeti odluku o financijskom doprinosu koja će stupiti na snagu na dan
na koji Europski parlament i Vijeće donesu predloženu odluku o upotrebi
EGF-a.
Prijedlog
ODLUKE EUROPSKOG PARLAMENTA I VIJEĆA
o mobilizaciji Europskog fonda za prilagodbu
globalizaciji (zahtjev EGF/2014/016 IE/Lufthansa Technik)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Uredbu (EU)
br. 1309/2013 Europskog parlamenta i Vijeća od 17. prosinca
2013. o Europskom fondu za prilagodbu globalizaciji (2014. – 2020.) i
stavljanju izvan snage Uredbe (EZ) br. 1927/2006[21], a posebno njezin
članak 15. stavak 4.,
uzimajući u obzir
Međuinstitucionalni sporazum od 2. prosinca 2013. između
Europskog parlamenta, Vijeća i Komisije o proračunskoj disciplini, o
suradnji u proračunskim pitanjima i dobrom financijskom upravljanju[22], a posebno njegovu
točku 13.,
uzimajući u obzir prijedlog Europske
komisije,
budući da:
(1)       Europski fond za prilagodbu
globalizaciji (EGF) osnovan je kako bi se pružila potpora radnicima koji su
proglašeni viškom i samozaposlenim osobama koje su prestale sa svojom
djelatnošću zbog velikih strukturnih promjena u tokovima svjetske trgovine
uzrokovanih globalizacijom, kao posljedica nastavka svjetske financijske i
gospodarske krize razmatrane Uredbom (EZ) br. 546/2009[23] ili kao posljedica
nove svjetske financijske i gospodarske krize te kako bi im se pomoglo da se
ponovno uključe u tržište rada.
(2)       EGF ne premašuje maksimalni
godišnji iznos od 150 milijuna eura (cijene iz 2011.) kao što je
utvrđeno u članku 12. Uredbe Vijeća (EU, Euratom)
br. 1311/2013 kojom se uspostavlja višegodišnji financijski okvir za
razdoblje 2014. – 2020[24].
(3)       Irska je 19. rujna 2014.
predala zahtjev za mobilizaciju EGF-a u vezi s otpuštanjima[25] u poduzeću
Lufthansa Technik Airmotive Ireland LTD i dva njegova dobavljača u Irskoj.
Zahtjev je dopunjen dodatnim informacijama u skladu s člankom 8.
stavkom 3. Uredbe (EU) br. 1309/2013. Taj je zahtjev u skladu sa
zahtjevima za određivanje financijskog doprinosa iz EGF-a utvrđenima
člankom 13. Uredbe (EU) br. 1309/2013. Komisija stoga predlaže
mobilizaciju sredstava u iznosu od 2 490 758 EUR.
(4)       U skladu s člankom 6.
stavkom 2. Uredbe (EU) br. 1309/2013, Irska je odlučila osigurati usluge
prilagođene potrebama koje se sufinanciraju iz EGF-a i za 200 NEET-ova.
(5)       Sredstva iz EGF-a bi se stoga
trebala mobilizirati radi pružanja financijskog doprinosa u vezi sa zahtjevom
koji je podnijela Irska,
DONIJELI SU OVU ODLUKU:
Članak 1.
U okviru općeg proračuna Europske
unije za financijsku godinu 2015. osigurava se 2 490 758 EUR iz
EGF-a za odobrena sredstva za preuzimanje obveza i odobrena sredstva za
plaćanje.
Članak 2.
Ova odluka
stupa na snagu na dan njezina donošenja.
Sastavljeno u Bruxellesu,
Za Europski parlament                                  Za
Vijeće
Predsjednik                                                    Predsjednik
[1]               SL L 347, 20.12.2013., str. 855.
[2]               Uredba (EZ) br. 1893/2006 Europskog parlamenta i
Vijeća od 20. prosinca 2006. o utvrđivanju statističke
klasifikacije ekonomskih djelatnosti NACE Revision 2 te izmjeni
Uredbe Vijeća (EEZ) br. 3037/90 kao i određenih uredbi EZ-a o
posebnim statističkim područjima (SL L 393, 30.12.2006.,
str. 1.).
[3]               U skladu s člankom 7.
stavkom 4. Uredbe (EU) br. 1309/2013
[4]               Uredba Komisije (EU) br. 1046/2012 od
8. studenoga 2012. o provedbi Uredbe (EZ) br. 1059/2003 Europskog
parlamenta i Vijeća o uspostavi zajedničkog razvrstavanja prostornih
jedinica za statistiku (NUTS), u pogledu prosljeđivanja vremenskih okvira
za novu regionalnu raspodjelu (SL L 310, 9.11.2012., str. 34.).
[5]               U smislu
članka 3. točke (a) Uredbe o EGF-u.
[6]               Direktiva Vijeća 98/59/EZ od 20. srpnja 1998.
o usklađivanju zakonodavstava država članica u odnosu na kolektivno
otkazivanje (SL L 225, 12.8.1998., str. 16.).
[7]               Izvješće odjela za ljudske resurse LTAI-a agenciji
IDA Ireland od 28. ožujka 2014.
[8]               http://www.asianaviation.com/articles/415/China-MRO
[9]               http://www.lite.orientaviation.com/orient-aviation-magazine/ground-handling/lht-continues-to-spread-its-wings-in-asia#.VK_FVxtF2Uk
[10]             EGF/2009/021 IE/SR Technics
[11]             http://eurofound.europa.eu/observatories/emcc/erm/factsheets/shannon-aerospace
[12]             http://www.ltai.ie/press-releases-content/-/asset_publisher/3hGk/content/press-release-ltai-wind-up-media/10165
[13]             http://census.cso.ie/sapmap2011/Results.aspx?Geog_Type=ED&Geog_Code=04015&CTY=04
[14]             http://census.cso.ie/sapmap2011/Results.aspx?Geog_Type=ED&Geog_Code=03033&CTY=03
[15]             http://census.cso.ie/sapmap2011/Results.aspx?Geog_Type=ED&Geog_Code=03009&CTY=03
[16]             http://census.cso.ie/sapmap2011/Results.aspx?Geog_Type=ED&Geog_Code=03030&CTY=03
[17]             http://www.cso.ie/en/releasesandpublications/er/lr/liveregistermay2014/#.VK_L0RtF2Uk
[18]             http://ec.europa.eu/europe2020/europe-2020-in-your-country/ireland/national-reform-programme/index_en.htm
[19]             SL L 347, 20.12.2013., str. 884.
[20]             SL C 373, 20.12.2013., str. 1.
[21]             SL L 347, 20.12.2013., str. 855.
[22]             SL C 373, 20.12.2013., str. 1.
[23]             SL L 167, 29.6.2009., str. 26.
[24]             SL L 347, 20.12.2013., str. 884.
[25]             U smislu članka 3. točke (a) Uredbe o
EGF-u.


				|

		52015PC0105

			Prijedlog ODLUKE VIJEĆA o potpisivanju, u ime Unije, i privremenoj primjeni Sporazuma između Europske unije i Republike Trinidada i Tobaga o ukidanju viza za kratkotrajni boravak /* COM/2015/0105 final - 2015/0053 (NLE) */

			   	OBRAZLOŽENJE
1.           POLITIČKI I PRAVNI
KONTEKST
U Uredbi
Vijeća (EZ) br. 539/2001[1]
navode se treće zemlje čiji državljani moraju imati vizu pri prelasku
vanjskih granica država članica i zemlje čiji su državljani izuzeti
od tog zahtjeva. Uredba (EZ) br. 539/2001 primjenjuje se u svim državama
članicama, osim Irske i Ujedinjene Kraljevine.
Uredbom (EU)
br. 509/2014 Europskog parlamenta i Vijeća[2] izmijenjena je Uredba
(EZ) br. 539/2001 tako što je 19 zemalja prebačeno u Prilog II. u
kojem se navodi popis trećih zemalja čiji su državljani izuzeti od
obveze posjedovanja vize. Tih su 19 zemalja sljedeće: Dominika, Grenada,
Kiribati, Kolumbija, Maršalovi Otoci, Mikronezija, Nauru, Palau, Peru, Sveta
Lucija, Sveti Vincent i Grenadini, Samoa, Salomonovi Otoci, Timor-Leste, Tonga,
Trinidad i Tobago, Tuvalu, Ujedinjeni Arapski Emirati i Vanuatu. Uz
upućivanja na svaku od tih zemalja u Prilogu II. navedena je sljedeća
bilješka: „izuzeće od obveze posjedovanja vize primjenjuje se od dana
stupanja na snagu sporazuma o izuzeću od obveze posjedovanja vize koji se
treba sklopiti s Europskom unijom”.
Uredba (EU)
br. 509/2014 donesena je 20. svibnja 2014. te je stupila na snagu 9.
lipnja 2014. U srpnju 2014. Komisija je dostavila Vijeću preporuku da je
ovlasti za početak pregovora o sporazumima o ukidanju viza sa svakom od
sljedećih 17 zemalja: Dominikom, Grenadom, Kiribatima, Maršalovim Otocima,
Mikronezijom, Nauruom, Palauom, Svetom Lucijom, Svetim Vincentom i Grenadinima,
Samoom, Salomonovim Otocima, Timor-Lesteom, Tongom, Trinidadom i Tobagom,
Tuvaluom, Ujedinjenim Arapskim Emiratima i Vanuatuom[3]. Vijeće je 9.
listopada 2014. dostavilo pregovaračke smjernice Komisiji.
U skladu s uvodnom
izjavom 5. Uredbe (EU) br. 509/2014 i zajedničkom izjavom izdanom u
trenutku donošenja, na Kolumbiju i Peru primjenjuje se poseban postupak kojim
se zahtijeva daljnje ocjenjivanje njihova ispunjavanja odgovarajućih
kriterija, prije nego što Komisija može dostaviti Vijeću preporuke za
odluke o odobrenju otvaranja pregovora o sporazumima o ukidanju viza s tim
dvjema zemljama. Stoga one nisu uključene u navedenu preporuku
Vijeću.
Pregovori o sporazumu o ukidanju viza s
Trinidadom i Tobagom i četiri druge karipske zemlje započeli su
12. studenoga 2014. u Bruxellesu. Tijekom tog sastanka mogao se revidirati
cijeli tekst nacrta i postignut je dogovor o većini njegovih aspekata.
Predstavnici karipskih zemalja inzistirali su međutim na pojašnjavanju
određenih odredbi u članku 6. stavku 2. točki (c), članku
8. stavku 1. i članku 8. stavku 4. Nakon nekoliko naknadnih neformalnih
razgovora, Komisija je prihvatila manje izmjene tih članaka. Glavni
pregovarači parafirali su sporazum 15. prosinca 2014.
Države članice obaviještene su tijekom
sastanka Radne skupine za vize u okviru Vijeća koji je održan 21. studenoga
2014.
Sa strane Unije, pravna je osnova sporazuma
članak 77. stavak 2. točka (a) Ugovora o funkcioniranju Europske
unije (UFEU), u vezi s njegovim člankom 218.
Priloženi
prijedlog predstavlja pravni instrument za potpisivanje sporazuma. Vijeće
o tome odlučuje kvalificiranom većinom.
Uzimajući u
obzir činjenicu da će Trinidad i Tobago brzo moći dovršiti svoj
interni postupak ratifikacije te dugo vremensko razdoblje koje je proteklo
otkada je Komisija prvi puta predložila izuzeće državljana Trinidada i
Tobaga od obveze posjedovanja vize (u studenome 2012.), prijedlogom odluke o
potpisivanju utvrđuje se privremena primjena sporazuma od datuma njegova
potpisivanja u skladu s člankom 218. stavkom 5. UFEU-a.
Uzimajući u obzir da je prije sklapanja sporazuma potrebna suglasnost
Europskog parlamenta, Komisija će obavijestiti Europski parlament o
privremenoj primjeni sporazuma.
2.           ISHOD PREGOVORA
Komisija smatra da
su ciljevi koje je Vijeće postavilo u svojim pregovaračkim
smjernicama postignuti i da je nacrt sporazuma o ukidanju viza prihvatljiv za
Uniju.
Njegov
konačan sadržaj može se sažeti kako slijedi:
Svrha
Sporazumom se građanima Europske unije i
državljanima Trinidada i Tobaga omogućava boravak bez vize na državnom
području druge ugovorne stranke od najviše 90 dana u bilo kojem razdoblju
od 180 dana.
Kako bi se osiguralo jednako postupanje prema
svim građanima EU-a, u sporazum je uključena odredba prema kojoj
Trinidad i Tobago može suspendirati primjenu sporazuma ili ga otkazati samo u
odnosu na sve države članice Europske unije te da i Unija može
suspendirati primjenu sporazuma ili ga otkazati samo u odnosu na sve države
članice.
Posebni položaj
Ujedinjene Kraljevine i Irske prikazan je u preambuli.
Područje primjene
Ukidanjem viza obuhvaćene su sve
kategorije osoba (nositelji obične, diplomatske, službene i posebne
putovnice) čija svrha putovanja ne uključuje obavljanje plaćene
aktivnosti. Svaka država članica i Trinidad i Tobago mogu za tu kategoriju
uvesti obvezu posjedovanja vize za državljane druge stranke u skladu s
primjenjivim pravom Unije ili nacionalnim pravom. Kako bi se osigurala
usklađena provedba, sporazumu je priložena zajednička izjava o
tumačenju kategorije osoba koje putuju u svrhu obavljanja plaćene
aktivnosti.
Trajanje boravka
Sporazumom se građanima Europske unije i
državljanima Trinidada i Tobaga omogućava boravak bez vize na državnom
području druge ugovorne stranke od najviše 90 dana u bilo kojem razdoblju
od 180 dana. Zajednička izjava o tumačenju tog razdoblja od 90 dana
priložena je sporazumu.
Sporazumom se uzima u obzir položaj država
članica koje još ne primjenjuju u cijelosti schengensku pravnu
stečevinu. Sve dok nisu dio schengenskog prostora bez unutarnjih granica,
ukidanjem viza državljani Trinidada i Tobaga stječu pravo boravka od 90
dana u bilo kojem razdoblju od 180 dana na državnom području svake od tih
država članica (Bugarske, Hrvatske, Cipra i Rumunjske), neovisno o
razdoblju izračunatom za cijeli schengenski prostor.
Teritorijalna primjena
Sporazum sadržava odredbe o njegovoj
teritorijalnoj primjeni: u slučaju Francuske i Nizozemske, ukidanjem viza
državljani Trinidada i Tobaga imali bi pravo na boravak samo na europskim
područjima tih država članica.
Izjave
Sporazumu su
priložene i druge zajedničke izjave:
– o potpunom
širenju informacija o sadržaju i posljedicama sporazuma o ukidanju viza i
povezanim pitanjima, kao što su uvjeti ulaska, i
– o pridruživanju
Norveške, Islanda, Švicarske i Lihtenštajna provedbi, primjeni i razvoju
schengenske pravne stečevine.
3.           ZAKLJUČCI
Imajući na
umu navedene rezultate, Komisija predlaže Vijeću da
–
odluči o potpisivanju sporazuma u ime Unije i
ovlasti predsjednika Vijeća da odredi osobu ili osobe koje će biti
ovlaštene za potpisivanje sporazuma u ime Unije;
–
odobri privremenu primjenu sporazuma do njegova
stupanja na snagu.
2015/0053 (NLE)
Prijedlog
ODLUKE VIJEĆA
o potpisivanju, u ime Unije, i privremenoj
primjeni Sporazuma između Europske unije i Republike Trinidada i Tobaga o
ukidanju viza za kratkotrajni boravak
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 77. stavak 2. točku (a) u
vezi s njegovim člankom 218. stavkom 5.,
uzimajući u obzir prijedlog Komisije,
budući da:
(1)       Uredbom (EU) br. 509/2014 Europskog parlamenta i Vijeća[4] upućivanje na
Trinidad i Tobago prebačeno je iz Priloga I. u Prilog II. Uredbi
Vijeća (EZ) br. 539/2001[5].

(2)       Uz upućivanja na tu
zemlju navedena je sljedeća bilješka: „izuzeće od obveze posjedovanja
vize primjenjuje se od dana stupanja na snagu sporazuma o izuzeću od
obveze posjedovanja vize koji se treba sklopiti s Europskom unijom”.
(3)       Vijeće je odlukom od 9.
listopada 2014. ovlastilo Komisiju da pregovara o sporazumu između
Europske unije i Trinidada i Tobaga o ukidanju viza za kratkotrajni boravak.
(4)       Pregovori o sporazumu
započeli su 12. studenoga 2014.
(5)       Sporazum, koji je parafiran
15. prosinca 2014. razmjenom pisama, trebalo bi potpisati, a priložene bi
izjave trebalo odobriti. Sporazum bi se trebao primjenjivati privremeno, do završetka
postupaka za njegovo formalno sklapanje.
(6)       U skladu s Protokolom o
stajalištu Ujedinjene Kraljevine i Irske s obzirom na područje slobode,
sigurnosti i pravde i Protokolom o schengenskoj pravnoj stečevini
uključenoj u okvir Europske unije, koji su priloženi Ugovoru o Europskoj
uniji i Ugovoru o funkcioniranju Europske unije, te potvrđujući da se
odredbe Sporazuma ne primjenjuju na Ujedinjenu Kraljevinu i Irsku,
ODLUČILO JE:
Članak 1.
Potpisivanje Sporazuma između Europske
unije i Republike Trinidada i Tobaga o ukidanju viza za kratkotrajni boravak
(dalje u tekstu Sporazum) odobrava se u ime Unije, podložno njegovu sklapanju.
Tekst Sporazuma priložen je ovoj Odluci.
Članak 2.
Izjave priložene ovoj Odluci odobravaju se u
ime Unije.
Članak 3.
Ovime se ovlašćuje predsjednika
Vijeća da odredi osobu ili osobe koje će biti ovlaštene za
potpisivanje Sporazuma u ime Unije, podložno njegovu sklapanju.
Članak 4.
Sporazum se privremeno primjenjuje od datuma
njegova potpisivanja do završetka postupaka za njegovo sklapanje.
Sastavljeno u Bruxellesu
                                                                       Za
Vijeće
                                                                       Predsjednik
[1]               Uredba Vijeća (EZ) br. 539/2001 od 15. ožujka
2001. o popisu trećih zemalja čiji državljani moraju imati vizu pri
prelasku vanjskih granica i zemalja čiji su državljani izuzeti od tog
zahtjeva, SL L 81, 21.3.2001., str. 1.
[2]               Uredba (EU) br. 509/2014 Europskog parlamenta i
Vijeća od 15. svibnja 2014. o izmjeni Uredbe Vijeća (EZ)
br. 539/2001 o popisu trećih zemalja čiji državljani moraju
imati vizu pri prelasku vanjskih granica i zemalja čiji su državljani
izuzeti od tog zahtjeva, SL L 149, 20.5.2014., str. 67.
[3]               COM (2014) 467, 17.7.2014.
[4]               Uredba (EU) br. 509/2014 Europskog parlamenta i
Vijeća od 15. svibnja 2014. o izmjeni Uredbe Vijeća (EZ) br.
539/2001 o popisu trećih zemalja čiji državljani moraju imati vizu
pri prelasku vanjskih granica i zemalja čiji su državljani izuzeti od tog
zahtjeva, SL L 149, 20.5.2014., str. 67.
[5]               Uredba Vijeća (EZ) br. 539/2001 od 15. ožujka 2001.
o popisu trećih zemalja čiji državljani moraju imati vizu pri prelasku
vanjskih granica i zemalja čiji su državljani izuzeti od tog zahtjeva, SL
L 81, 21.3.2001., str. 1.
PRILOG
Prijedlogu Odluke Vijeća
o potpisivanju, u ime Unije, i
privremenoj primjeni Sporazuma između Europske unije i Republike Trinidada
i Tobaga o ukidanju viza za kratkotrajni boravak
SPORAZUM
između Europske unije i Republike Trinidada i
Tobaga o ukidanju viza za kratkotrajni boravak
EUROPSKA UNIJA, dalje u tekstu „Unija”, i
REPUBLIKA TRINIDAD I TOBAGO, dalje u tekstu
„Trinidad i Tobago”,
dalje u tekstu zajednički „ugovorne
stranke”,
U CILJU daljnjeg razvoja prijateljskih odnosa
između ugovornih stranaka i u želji olakšanja putovanja osiguranjem ulaska
i kratkotrajnog boravka bez viza za svoje građane,
UZIMAJUĆI U OBZIR Uredbu (EU)
br. 509/2014 Europskog parlamenta i Vijeća od 15. svibnja 2014.
o izmjeni Uredbe Vijeća (EZ) br. 539/2001 o popisu trećih
zemalja čiji državljani moraju imati vizu pri prelasku vanjskih granica i
zemalja čiji su državljani izuzeti od tog zahtjeva, među ostalim,
premještanjem 19 trećih zemalja, uključujući Trinidad i Tobago,
na popis trećih zemalja čiji su državljani izuzeti od obveze
posjedovanja vize za kratkotrajni boravak u državama članicama Europske
unije (EU),
IMAJUĆI NA UMU da se u članku 1.
Uredbe (EU) br. 509/2014 navodi da se za tih 19 zemalja izuzeće od
obveze posjedovanja vize primjenjuje od dana stupanja na snagu sporazuma o
izuzeću od obveze posjedovanja vize koji se zaključuje s Europskom
unijom,
ŽELEĆI zaštititi načelo jednakog
postupanja prema svim građanima EU-a,
UZIMAJUĆI U OBZIR da osobe koje putuju u
svrhu obavljanja plaćene aktivnosti tijekom svojeg kratkotrajnog boravka
nisu obuhvaćene ovim Sporazumom pa se stoga na tu kategoriju nastavljaju
primjenjivati mjerodavna pravila prava Unije i nacionalni propisi država
članica te nacionalni propisi Trinidada i Tobaga o obvezi posjedovanja
vize ili o izuzeću od te obveze i o pristupu zapošljavanju,
UZIMAJUĆI U OBZIR Protokol o stajalištu
Ujedinjene Kraljevine i Irske s obzirom na područje slobode, sigurnosti i
pravde i Protokol o schengenskoj pravnoj stečevini uključenoj u okvir
Europske unije, koji su priloženi Ugovoru o Europskoj uniji i Ugovoru o
funkcioniranju Europske unije, te potvrđujući da se odredbe ovog
Sporazuma ne primjenjuju na Ujedinjenu Kraljevinu i Irsku,
SPORAZUMJELE SU SE KAKO SLIJEDI:
Članak 1.
Svrha
Sporazumom se građanima Europske unije i državljanima
Trinidada i Tobaga omogućava boravak bez vize na državnom području
druge ugovorne stranke od najviše 90 dana u bilo kojem razdoblju od 180 dana.
Članak 2.
Definicije
Za potrebe ovog Sporazuma:
(a) „država članica“ znači svaka
država članica Europske unije, osim Ujedinjene Kraljevine i Irske;
(b) „građanin Europske unije“ znači
državljanin države članice iz točke (a);
(c) „državljanin Trinidada i Tobaga“
znači svaka osoba koja ima državljanstvo Trinidada i Tobaga;
(d) „schengenski prostor“ znači prostor
bez unutarnjih granica koji se sastoji od državnih područja država
članica iz točke (a) koje primjenjuju schengensku pravnu
stečevinu u cijelosti.
Članak 3.
Područje primjene
1. Građani Europske unije koji imaju
valjanu običnu, diplomatsku, službenu ili posebnu putovnicu izdanu od
države članice, mogu bez vize ući na državno područje Trinidada
i Tobaga i na njemu boraviti u razdoblju navedenom u članku 4. stavku 1.
Državljani Trinidada i Tobaga koji imaju
valjanu običnu, diplomatsku, službenu ili posebnu putovnicu izdanu od
Trinidada i Tobaga, mogu bez vize ući na državno područje država
članica i na njemu boraviti u razdoblju navedenom u članku 4. stavku
2.
2. Stavak 1. ne primjenjuje se na osobe koje
putuju u svrhu obavljanja plaćene aktivnosti.
Za tu kategoriju osoba svaka država
članica može zasebno uvesti obvezu posjedovanja vize za državljane
Trinidada i Tobaga ili je može ukinuti u skladu s člankom 4. stavkom 3.
Uredbe (EZ) br. 539/2001.
Trinidad i Tobago može za tu kategoriju osoba
donijeti odluku o obvezi posjedovanja vize ili o njezinu ukidanju za državljane
svake države članice zasebno u skladu sa svojim nacionalnim pravom.
3. Ukidanje obveze posjedovanja vize koje je
predviđeno ovim Sporazumom primjenjuje se ne dovodeći u pitanje
propise ugovornih stranaka u vezi s uvjetima za ulazak i kratkotrajni boravak.
Države članice i Trinidad i Tobago zadržavaju pravo odbiti ulazak i
kratkotrajni boravak na svojim državnim područjima ako nije ispunjen jedan
od tih uvjeta ili više njih.
4. Ukidanje obveze posjedovanja vize
primjenjuje se bez obzira na vrstu prijevoza kojim se koristi za prelazak
granica ugovornih stranaka.
5. Pitanja koja nisu obuhvaćena ovim
Sporazumom uređena su pravom Unije, nacionalnim propisima država
članica i nacionalnim pravom Trinidada i Tobaga.
Članak 4.
Trajanje boravka
1. Građani Europske unije mogu boraviti
na državnom području Trinidada i Tobaga najviše 90 dana u bilo kojem
razdoblju od 180 dana.
2. Državljani Trinidada i Tobaga mogu boraviti
na državnom području država članica koje u cijelosti primjenjuju
schengensku pravnu stečevinu najviše 90 dana u bilo kojem razdoblju od 180
dana. To razdoblje izračunava se neovisno o trajanju boravka u državi
članici koja još ne primjenjuje u cijelosti schengensku pravnu
stečevinu.
Državljani Trinidada i Tobaga mogu boraviti
najviše 90 dana u bilo kojem razdoblju od 180 dana na državnom području
svake države članice koja još ne primjenjuje u cijelosti schengensku
pravnu stečevinu, neovisno o izračunatom trajanju boravka na državnom
području država članica koje primjenjuju schengensku pravnu
stečevinu u cijelosti.
3. Ovim se Sporazumom ne utječe na
mogućnost Trinidada i Tobaga i država članica da produlje razdoblje
boravka na više od 90 dana u skladu s nacionalnim pravom i pravom Unije.
Članak 5.
Teritorijalna primjena
1. U pogledu Francuske Republike odredbe ovog
Sporazuma primjenjuju se samo na europsko područje Francuske Republike.
2. U pogledu Kraljevine Nizozemske odredbe
ovog Sporazuma primjenjuju se samo na europsko područje Kraljevine
Nizozemske.
Članak 6.
Zajednički odbor za upravljanje
Sporazumom
1. Ugovorne stranke osnivaju zajednički
odbor stručnjaka (dalje u tekstu „Odbor”) koji se sastoji od predstavnika
Europske unije i predstavnika Trinidada i Tobaga. Uniju predstavlja Europska
komisija.
2. Odbor, među ostalim, ima sljedeće
zadatke:
(a) nadzor provedbe ovog Sporazuma;
(b) predlaganje izmjena ili dopuna ovom
Sporazumu;
(c) davanje prijedloga za rješavanje sporova
koji proizlaze iz tumačenja ili primjene odredaba ovog Sporazuma.
3. Odbor se, prema potrebi, sastaje na zahtjev
jedne ugovorne stranke.
4. Odbor donosi svoj poslovnik.
Članak 7.
Odnos između ovog Sporazuma i postojećih
bilateralnih sporazuma o ukidanju obveze posjedovanja viza između država
članica i Trinidada i Tobaga
Ovaj Sporazum ima prednost pred odredbama
svakog bilateralnog sporazuma ili dogovora zaključenog između
pojedinih država članica i Trinidada i Tobaga ako se njihovim odredbama
uređuju pitanja koja ulaze u područje primjene ovog Sporazuma.
Članak 8.
Završne odredbe
1. Ugovorne stranke ratificiraju ili
odobravaju ovaj Sporazum u skladu sa svojim mjerodavnim unutarnjim postupcima i
Sporazum stupa na snagu prvog dana drugog mjeseca nakon kasnijeg datuma od dva
datuma na koji su ugovorne stranke priopćile jedna drugoj da su navedeni
postupci okončani.
2. Ovaj se Sporazum sklapa na neodređeno
vrijeme, osim ako se otkaže u skladu sa stavkom 5.
3. Ovaj se Sporazum može izmijeniti pisanim
sporazumom ugovornih stranaka. Izmjene stupaju na snagu nakon što ugovorne
stranke obavijeste jedna drugu o okončanju unutarnjih postupaka potrebnih
u tu svrhu.
4. Svaka ugovorna stranka može suspendirati
provedbu cijelog ili dijela ovog Sporazuma, posebno zbog javnog poretka,
zaštite nacionalne sigurnosti ili zaštite javnog zdravlja, nezakonite
imigracije ili ponovnog uvođenja obveze posjedovanja vize od strane neke
od ugovornih stranaka. Odluka o suspenziji priopćuje se drugoj ugovornoj
stranci najkasnije dva mjeseca prije njezina stupanja na snagu. Ugovorna
stranka koja je suspendirala primjenu ovog Sporazuma bez odgode
obavješćuje drugu ugovornu stranku o prestanku postojanja razloga za
suspenziju te ukida suspenziju.
5. Svaka ugovorna stranka može otkazati ovaj
Sporazum pisanom obaviješću drugoj ugovornoj stranci. Ovaj Sporazum
prestaje važiti 90 dana od datuma takve obavijesti.
6. Trinidad i Tobago može suspendirati
primjenu ovog Sporazuma ili ga otkazati samo u odnosu na sve države
članice.
7. Unija može suspendirati primjenu ovog
Sporazuma ili ga otkazati samo u odnosu na sve države članice.
Sastavljeno u Bruxellesu, u dva primjerka
svaki na bugarskom, češkom, danskom, engleskom, estonskom, finskom,
francuskom, grčkom, hrvatskom, latvijskom, litavskom, mađarskom,
malteškom, nizozemskom, njemačkom, poljskom, portugalskom, rumunjskom,
slovačkom, slovenskom, španjolskom, švedskom i talijanskom jeziku, pri
čemu je svaki od tih tekstova jednako vjerodostojan.
ZAJEDNIČKA IZJAVA O ISLANDU, NORVEŠKOJ,
ŠVICARSKOJ I LIHTENŠTAJNU
Ugovorne stranke primaju na znanje bliski
odnos između Europske unije i Norveške, Islanda, Švicarske i Lihtenštajna,
posebno na temelju sporazuma od 18. svibnja 1999. i 26. listopada 2004. o
pridruživanju navedenih zemalja provedbi, primjeni i razvoju schengenske pravne
stečevine.
U takvim je okolnostima poželjno da tijela
Norveške, Islanda, Švicarske i Lihtenštajna, s jedne strane, i Trinidada i
Tobaga, s druge strane, bez odlaganja sklope bilateralne sporazume o ukidanju
viza za kratkotrajni boravak koji bi sadržavali odredbe kao u ovom Sporazumu.
ZAJEDNIČKA IZJAVA O TUMAČENJU
KATEGORIJE OSOBA KOJE PUTUJU U SVRHU OBAVLJANJA PLAĆENE AKTIVNOSTI U
SKLADU S ČLANKOM 3. STAVKOM 2. OVOG SPORAZUMA
Želeći osigurati zajedničko
tumačenje, ugovorne stranke suglasne su da, za potrebe ovog Sporazuma,
kategorija osoba koje obavljaju plaćenu aktivnost obuhvaća osobe koje
ulaze na državno područje druge ugovorne stranke u svrhu obavljanja plaćenog
zanimanja/aktivnosti kao zaposlenik ili pružatelj usluga.
Ta kategorija ne bi trebala obuhvaćati:
— poslovne osobe, tj. osobe koje putuju za
potrebe poslovanja (bez sklapanja radnog odnosa u državi druge ugovorne
stranke),
— sportaše i umjetnike koji obavljaju
aktivnost na ad hoc osnovi,
— novinare koje je uputila medijska kuća
iz njihove matične države, i
— pripravnike u poduzećima.
Provedbu ove izjave nadzire zajednički
odbor prema svojim nadležnostima u skladu s člankom 6. ovog Sporazuma, te
može predložiti izmjene ako to na temelju iskustava ugovornih stranaka smatra
potrebnim.
ZAJEDNIČKA IZJAVA O TUMAČENJU
RAZDOBLJA OD 90 DANA U BILO KOJEM RAZDOBLJU OD 180 DANA KAO ŠTO JE NAVEDENO U
ČLANKU 4. OVOG SPORAZUMA
Ugovorne stranke suglasne su da razdoblje od
najviše 90 dana u bilo kojem razdoblju od 180 dana kako je utvrđeno u
članku 4. ovog Sporazuma znači neprekidni posjet ili nekoliko
uzastopnih posjeta čije ukupno trajanje ne prelazi 90 dana u bilo kojem
razdoblju od 180 dana.
Pojam „bilo koji” podrazumijeva primjenu
pomičnog referentnog razdoblja od 180 dana, računajući
retroaktivno svaki dan boravka u posljednjem razdoblju od 180 dana, kako bi se
provjerilo poštuje li se i dalje uvjet maksimalno dozvoljenog boravka od 90
dana u bilo kojem razdoblju od 180 dana. Među ostalim, to znači da se
u slučaju odsutnosti u neprekinutom razdoblju od 90 dana dozvoljava novi
boravak u trajanju do 90 dana.
ZAJEDNIČKA IZJAVA O INFORMIRANJU
GRAĐANA O SPORAZUMU O UKIDANJU VIZA
Priznajući važnost transparentnosti za
građane Europske unije i Trinidada i Tobaga, ugovorne stranke suglasne su
osigurati potpuno širenje informacija o sadržaju i posljedicama sporazuma o
ukidanju viza i povezanim pitanjima, kao što su uvjeti ulaska.